CELEX: 32021R1350
Language: sk
Date: 2021-05-06 00:00:00
Title: Delegované nariadenie Komisie (EÚ) 2021/1350 zo 6. mája 2021, ktorým sa dopĺňa nariadenie Európskeho parlamentu a Rady (EÚ) 2016/1011, pokiaľ ide o regulačné technické predpisy, v ktorých sa stanovujú požiadavky na zabezpečenie dostatočne spoľahlivých mechanizmov správy a riadenia správcu (Text s významom pre EHP)

13.8.2021   
               
               
                  SK
               
               
                  Úradný vestník Európskej únie
               
               
                  L 291/9
               
            
         DELEGOVANÉ NARIADENIE KOMISIE (EÚ) 2021/1350
         zo 6. mája 2021,
         ktorým sa dopĺňa nariadenie Európskeho parlamentu a Rady (EÚ) 2016/1011, pokiaľ ide o regulačné technické predpisy, v ktorých sa stanovujú požiadavky na zabezpečenie dostatočne spoľahlivých mechanizmov správy a riadenia správcu
         (Text s významom pre EHP)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) 2016/1011 z 8. júna 2016 o indexoch používaných ako referenčné hodnoty vo finančných nástrojoch a finančných zmluvách alebo na meranie výkonnosti investičných fondov, ktorým sa menia smernice 2008/48/ES a 2014/17/EÚ a nariadenie (EÚ) č. 596/2014 (1), a najmä na jeho článok 4 ods. 9,
         keďže:
         
                     (1)
                  
                  
                     Aby boli mechanizmy správy a riadenia správcov referenčných hodnôt spoľahlivé, mala by sa nimi stanoviť organizačná štruktúra, ktorá jasným a zdokumentovaným spôsobom stanovuje postupy rozhodovania vedenia, vnútorné hierarchické línie a rozdelenie funkcií a povinností osôb zapojených do poskytovania referenčnej hodnoty.
                  
               
                     (2)
                  
                  
                     Spoľahlivé mechanizmy správy a riadenia by mali umožniť identifikáciu a riadenie možných konfliktov záujmov, ktoré môžu vzniknúť v rámci organizačnej štruktúry správcov referenčných hodnôt. Mechanizmami správy a riadenia správcov referenčných hodnôt by sa preto mala najmä stanoviť štruktúra riadiaceho orgánu a jeho úlohy a povinnosti.
                  
               
                     (3)
                  
                  
                     Okolnosť, ktorá môže viesť ku konfliktu záujmov, automaticky nevylučuje účasť osoby zapojenej do tohto konfliktu záujmov na poskytovaní referenčnej hodnoty. Správcovia referenčných hodnôt by však mali identifikovať všetky okolnosti, ktoré môžu viesť k potenciálnemu alebo skutočnému konfliktu záujmov, posúdiť ich a prípadne rozhodnúť o zmierňujúcich opatreniach.
                  
               
                     (4)
                  
                  
                     Správcovia referenčných hodnôt, ktorí sú súčasťou skupiny, by mali riadne posúdiť všetky dôsledky štruktúry skupiny na svoje vlastné mechanizmy správy a riadenia. V takomto posúdení by sa malo zvážiť, či by výsledné konflikty záujmov mohli ohroziť schopnosť správcov referenčných hodnôt plniť si regulačné povinnosti. Takisto by sa malo posúdiť, či by mohla byť nezávislosť správcov ohrozená štruktúrou skupiny alebo skutočnosťou, že člen riadiaceho orgánu správcov je zároveň členom správnej rady iných subjektov tej istej skupiny. Uvedení správcovia referenčných hodnôt by mali prijať osobitné postupy na predchádzanie konfliktom záujmov, ktoré môžu z danej štruktúry skupiny vyplynúť, a na ich riadenie.
                  
               
                     (5)
                  
                  
                     Správcovia, ktorí pôsobia ako súčasť skupiny, by mali mať možnosť hľadať synergie na úrovni skupiny. Funkcie, ktoré sú externe zabezpečované v rámci skupiny, by však mali byť v súlade s článkom 10 nariadenia (EÚ) 2016/1011 a so všetkými ostatnými príslušnými ustanoveniami uvedeného nariadenia.
                  
               
                     (6)
                  
                  
                     V súlade so zásadou proporcionality by správcovia nevýznamných referenčných hodnôt nemali byť vystavení nadmernému administratívnemu zaťaženiu. Pokiaľ ide o ich nevýznamné referenčné hodnoty, uvedení správcovia by preto mali mať možnosť neuplatňovať určité požiadavky týkajúce sa ich organizačnej štruktúry. Okrem toho, ak je to odôvodnené vzhľadom na povahu, rozsah a zložitosť ich činností, pravdepodobnosť vzniku konfliktu záujmov medzi poskytovaním referenčnej hodnoty a akýmikoľvek inými činnosťami správcu, ako aj úroveň používania vlastného uváženia v postupe poskytovania referenčnej hodnoty, niektorí správcovia referenčných hodnôt by mali mať možnosť rozhodnúť sa, že nebudú vo svojich mechanizmoch správy a riadenia uplatňovať požiadavku na stanovenie postupu vymenovania riadiaceho orgánu.
                  
               
                     (7)
                  
                  
                     Toto nariadenie vychádza z návrhu regulačných technických predpisov, ktorý Komisii predložil Európsky orgán pre cenné papiere a trhy (ESMA).
                  
               
                     (8)
                  
                  
                     Orgán ESMA vykonal otvorené verejné konzultácie k návrhu regulačných technických predpisov, z ktorých toto nariadenie vychádza, analyzoval možné súvisiace náklady a prínosy a požiadal o poradenstvo Skupinu zainteresovaných strán v oblasti cenných papierov a trhov vytvorenú v súlade s článkom 37 nariadenia Európskeho parlamentu a Rady (EÚ) č. 1095/2010 (2).
                  
               
                     (9)
                  
                  
                     S cieľom zabezpečiť súlad s dátumom začatia uplatňovania článku 5 nariadenia Európskeho parlamentu a Rady (EÚ) 2019/2175 (3), ktorým sa zaviedol článok 4 ods. 9 nariadenia (EÚ) 2016/1011, by sa toto nariadenie malo uplatňovať od 1. januára 2022,
                  
               PRIJALA TOTO NARIADENIE:
         
            Článok 1
            Postupy rozhodovania, rozdelenie funkcií a povinností a vnútorné hierarchické línie
            
               1.   Mechanizmy správy a riadenia správcov referenčných hodnôt schvaľuje riadiaci orgán, ak existuje, pričom sa v nich jasným a dobre zdokumentovaným spôsobom stanovujú všetky tieto prvky:
               
                           a)
                        
                        
                           postupy rozhodovania vedenia;
                        
                     
                           b)
                        
                        
                           organizačná štruktúra správcu referenčnej hodnoty, v ktorej sa stanovuje pridelenie funkcií a povinností osobám priamo zapojeným do poskytovania referenčnej hodnoty;
                        
                     
                           c)
                        
                        
                           vnútorné hierarchické línie.
                        
                     
            
               2.   Postupy uvedené v odseku 1 písm. a) sa v prípade potreby vzťahujú na všetky tieto prvky:
               
                           a)
                        
                        
                           zloženie, úlohy a povinnosti riadiaceho orgánu a akýchkoľvek súvisiacich výborov;
                        
                     
                           b)
                        
                        
                           štruktúra riadiaceho orgánu;
                        
                     
                           c)
                        
                        
                           vymenovanie riadiaceho orgánu.
                        
                     
            
               3.   V organizačnej štruktúre uvedenej v odseku 1 písm. b) sa stanovujú všetky externe zabezpečované funkcie v rámci a mimo skupiny správcu a všetci spoloční zamestnanci v rámci skupiny správcu. Mechanizmami správy a riadenia správcov sa pri prideľovaní funkcií a povinností zabezpečuje, aby v prípade, že osoby vykonávajú viaceré funkcie alebo sú zapojené do práce rôznych výborov, boli schopné venovať dostatočný čas funkciám a povinnostiam, ktoré im boli pridelené, a aby sa im nebránilo v riadnom, čestnom a profesionálnom plnení svojich funkcií.
               Na účely prvého pododseku správcovia zohľadňujú počet zasadnutí, na ktorých sa príslušná osoba musí zúčastniť, povahu konkrétnej pozície a súvisiace povinnosti, ako aj to, či dotknutá osoba vykonáva akúkoľvek inú funkciu alebo činnosť.
            
            
               4.   Mechanizmami správy a riadenia správcov referenčných hodnôt sa stanovuje jasný rámec odmeňovania pre všetky osoby priamo zapojené do poskytovania referenčnej hodnoty, pričom sa zohľadňujú funkcie a povinnosti, ktoré im boli pridelené.
            
            
               5.   Správcovia referenčných hodnôt sa môžu rozhodnúť neuplatňovať odsek 2 písm. c) a odsek 4, pokiaľ ide o ich nevýznamné referenčné hodnoty.
            
            
               6.   Správcovia referenčných hodnôt sa môžu rozhodnúť neuplatňovať odsek 2 písm. c) a odsek 4, ak je takéto neuplatňovanie vhodné a primerané so zreteľom na tieto prvky:
               
                           a)
                        
                        
                           povaha, rozsah a zložitosť činností správcu;
                        
                     
                           b)
                        
                        
                           pravdepodobnosť vzniku konfliktu záujmov medzi poskytovaním referenčnej hodnoty a akýmikoľvek inými činnosťami správcu;
                        
                     
                           c)
                        
                        
                           úroveň používania vlastného uváženia v postupe poskytovania referenčnej hodnoty.
                        
                     
         
         
            Článok 2
            Zodpovednosť
            
               1.   V mechanizmoch správy a riadenia správcov referenčných hodnôt sa ako súčasť organizačnej štruktúry jasným a dobre zdokumentovaným spôsobom stanovuje zodpovednosť týchto osôb:
               
                           a)
                        
                        
                           osoby zodpovedné za rozhodnutia, ktoré by mohli mať významný vplyv na poskytovanie referenčnej hodnoty, najmä ak je prijímanie týchto rozhodnutí delegované;
                        
                     
                           b)
                        
                        
                           osoby zodpovedné za uverejňovanie alebo oznamovanie existujúcich alebo potenciálnych konfliktov záujmov podľa článku 4 ods. 5 nariadenia (EÚ) 2016/1011;
                        
                     
                           c)
                        
                        
                           osoby zodpovedné za zavedenie osobitných postupov vnútornej kontroly na zabezpečenie bezúhonnosti a spoľahlivosti zamestnanca alebo osoby určujúcej referenčnú hodnotu, ako sa uvádza v článku 4 ods. 8 nariadenia (EÚ) 2016/1011;
                        
                     
                           d)
                        
                        
                           osoby zodpovedné za interné ohlasovanie všetkých okolností, ktoré môžu viesť ku konfliktu záujmov.
                        
                     
            
               2.   Správcovia referenčných hodnôt sa môžu rozhodnúť neuplatňovať odsek 1 písm. d), pokiaľ ide o ich nevýznamné referenčné hodnoty.
            
         
         
            Článok 3
            Požiadavky na transparentnosť
            
               1.   Mechanizmami správy a riadenia správcov referenčných hodnôt sa zabezpečuje, aby všetci manažéri alebo zamestnanci správcov referenčných hodnôt a akékoľvek iné fyzické osoby, ktorých služby majú k dispozícii alebo pod kontrolou a ktoré sú priamo zapojené do poskytovania referenčnej hodnoty, poznali svoje povinnosti a postupy, ktoré sa musia dodržiavať v záujme riadneho plnenia uvedených povinností.
            
            
               2.   Ak je správca referenčnej hodnoty súčasťou skupiny, v mechanizmoch správy a riadenia tohto správcu sa podrobne uvedú akékoľvek funkcie súvisiace s akýmikoľvek dotknutými službami a činnosťami pri poskytovaní referenčnej hodnoty, ktoré boli externe zabezpečované, a to aj subjektmi skupiny, v súlade s článkom 10 nariadenia (EÚ) 2016/1011.
            
         
         
            Článok 4
            Nadobudnutie účinnosti a uplatňovanie
            Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
            Uplatňuje sa od 1. januára 2022.
         
         
            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 6. mája 2021
            
               
                  Za Komisiu
               
               
                  Predsedníčka
               
               Ursula VON DER LEYEN
            
         
         
            (1)  Ú. v. EÚ L 171, 29.6.2016, s. 1.
         
            (2)  Nariadenie Európskeho parlamentu a Rady (EÚ) č. 1095/2010 z 24. novembra 2010, ktorým sa zriaďuje Európsky orgán dohľadu (Európsky orgán pre cenné papiere a trhy) a ktorým sa mení a dopĺňa rozhodnutie č. 716/2009/ES a zrušuje rozhodnutie Komisie 2009/77/ES (Ú. v. EÚ L 331, 15.12.2010, s. 84).
         
            (3)  Nariadenie Európskeho parlamentu a Rady (EÚ) 2019/2175 z 18. decembra 2019, ktorým sa mení nariadenie (EÚ) č. 1093/2010, ktorým sa zriaďuje Európsky orgán dohľadu (Európsky orgán pre bankovníctvo), nariadenie (EÚ) č. 1094/2010, ktorým sa zriaďuje Európsky orgán dohľadu (Európsky orgán pre poisťovníctvo a dôchodkové poistenie zamestnancov), nariadenie (EÚ) č. 1095/2010, ktorým sa zriaďuje Európsky orgán dohľadu (Európsky orgán pre cenné papiere a trhy), nariadenie (EÚ) č. 600/2014 o trhoch s finančnými nástrojmi, nariadenie (EÚ) 2016/1011 o indexoch používaných ako referenčné hodnoty vo finančných nástrojoch a finančných zmluvách alebo na meranie výkonnosti investičných fondov a nariadenie (EÚ) 2015/847 o údajoch sprevádzajúcich prevody finančných prostriedkov (Ú. v. EÚ L 334, 27.12.2019, s. 1).